Broj: 711-I-1952-P-170-19/22-08-17

Zagreb, 9. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11)**, u predmetu dužnosnika Hrvoja Parlova, člana Uprave trgovačkog društva HP- Hrvatska pošta d.d. do 10. listopada 2021., pokrenutog odlukom Povjerenstva, Broj: 711-I-1714-P-170-19/20-05-17 od 25. rujna 2020.**,na 163. sjednici Povjerenstva, održanoj 9. ožujka 2022., donosi sljedeću

**ODLUKU**

**I. Dužnosnik Hrvoje Parlov, član Uprave trgovačkog društva HP- Hrvatska pošta d.d., istovremenim primanjem dodatnih naknada uz primanje plaće za obnašanje navedene dužnosti, i to**

 **-isplaćenih prigodnih nagrada 21. prosinca 2017.g. u iznosu od 1.000,00 kn, 21. ožujka 2018.g. u iznosu od 500,00 kn, 21. svibnja 2018.g. u iznosu od 1.000,00 kn, 20. prosinca 2018.g. u iznosu od 2.500,00 kn, 21. ožujka 2019.g. u iznosu od 500,00 kn, 21. svibnja 2019.g. u iznosu od 1.000,00 kn, 21. prosinca 2019.g. u iznosu od 1.000,00 kn, 21. prosinca 2019.g. u iznosu od 2.000,00 kn, te**

**- uplate u dobrovoljni mirovinski fond 17. prosinca 2018.g. u iznosu od 16.184,62 kn, te obračunatog životnog osiguranja 28. veljače 2019.g. u iznosu od 37.121,69 kn,**

**počinio je povredu članka 7. stavka 1. podstavka d) ZSSI/11-a.**

**II. Za povredu ZSSI/11-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 3.000,00 kn, koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 S obzirom da je predmet P-170/19 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

 Povjerenstvo je na 99. sjednici, održanoj dana 25. rujna 2020. pokrenulo postupak za odlučivanje o sukobu interesa protivdužnosnika Hrvoja Parlova, člana Uprave trgovačkog društva HP- Hrvatska pošta d.d., zbog moguće povrede članka 7. stavka 1. podstavka d. ZSSI/11-a, koja proizlazi iz istovremenog primanja dodatnih naknada uz primanje plaće za obnašanje navedene dužnosti, i to isplaćenih prigodnih nagrada 21. prosinca 2017.g. u iznosu od 1.000,00 kn, 21. ožujka 2018.g. u iznosu od 500,00 kn, 21. svibnja 2018.g. u iznosu od 1.000,00 kn, 20. prosinca 2018.g. u iznosu od 2.500,00 kn, 21. ožujka 2019.g. u iznosu od 500,00 kn, 21. svibnja 2019.g. u iznosu od 1.000,00 kn, 21. prosinca 2019.g. u iznosu od 1.000,00 kn, 21. prosinca 2019.g. u iznosu od 2.000,00 kn, te uplate u dobrovoljni mirovinski fond 17. prosinca 2018.g. u iznosu od 16.184,62 kn, te obračunatih primitaka životnog osiguranja 28. veljače 2019.g. u iznosu od 37.121,69 kn.

Dužnosnik je zaprimio navedenu odluku 24. studenoga 2021. te se na istu o otvorenom zakonskom roku očitovao.

U svom očitovanju dužnosnik navodi da svi primici koje je ostvario predstavljaju prihod na koji ima pravo sukladno važećem Ugovoru o pravima i obvezama članova Uprave, Kolektivnom ugovoru za radnike Hrvatske pošte d.d. i odlukama društva Hrvatska pošta d.d., kao poslodavca, te da nije ostvario dodatnu naknadu.

Nadalje navodi da se navedenim primicima nije našao u izdvojenoj i boljoj poziciji u odnosu na ostale zaposlenike trgovačkog društva Hrvatska pošta d.d., jer je također zaposlenik istog društva, bez obzira što je ujedno povodom članstva u Upravi dužnosnik u smislu odredbi ZSSI/11-a.

Također iznosi da ne postoji zakonska odredba koja bi točno određivala koji se primici smatraju dodatnom naknadom, odnosno iz koje bi proizlazilo da se upravo predmetni primici jednokratnih prigodnih nagrada isplaćenih po ugovornoj osnovi smatraju takvim primicima, slijedom čega po njegovu mišljenju ne postoji zakonska osnova da bi ih se smatralo nedopuštenom dodatnom naknadom.

Napominje da je trgovačko društvo Hrvatska pošta d.d. dužno postupati sukladno odredbama Kolektivnog ugovora i Ugovora o pravima i obvezama člana Uprave, te da stav kako isti moraju biti u usklađeni sa odredbama ZSSI/11-a ne utječe na njihovu valjanost, niti na prava i obveze koje iz istih proizlaze.

Iznosi da je svu potrebnu dokumentaciju već dostavilo trgovačko društvo Hrvatska pošta d.d. te da nisu ispunjene pretpostavke da bi u ovoj situaciji došlo do sukoba interesa.

Dužnosnik je osobno pristupio na 163. sjednicu Povjerenstva te je u bitnome ponovio navode iz svojeg pisanog očitovanja. Nadalje je istaknuo da mu je istekao mandat člana Uprave istog trgovačkog društva i da je u tijeku javni natječaj za novo mandatno razdoblje za društvo Hrvatska pošta d.d. na koji se prijavio, te da se namjerava prijavljivati i na druge javne natječaje za koje ispunjava uvjete, o čemu bi Povjerenstvo trebalo voditi računa kada odlučuje u kojim će predmetima donositi odluke. Također navodi da je potpisao tipski ugovor za člana Uprave trgovačkog društva kakav su potpisali i drugi članovi Uprave, ali da Povjerenstvo protiv njih nije pokretalo postupke, čime je stavljen u nepovoljan položaj u odnosu na njih.

Sukladno članku 3. stavku 1. podstavku 37. ZSSI/11-a predsjednici i članovi uprava trgovačkih društava u većinskom državnom vlasništvu dužnosnici su u smislu odredbi istog Zakona, stoga je i dužnosnik Hrvoje Parlov povodom obnašanja dužnosti člana Uprave trgovačkog društva HP- Hrvatska pošta d.d., kojem je osnivač Republika Hrvatska, obvezan postupati sukladno odredbama ZSSI/11-a.

Uvidom u podatke Porezne uprave utvrđeno je da je dužnosnik Hrvoje Parlov ostvario primitke isplaćenih prigodnih nagrada u razdoblju do 2017. – 2019., te druge uplate od strane društva HP- Hrvatska pošta d.d. uz primanje plaće za obnašanje navedene javne dužnosti.

Na zahtjev Povjerenstva za specificiranjem navedenih primitaka, trgovačko društvo Hrvatska pošta d.d. očitovalo se dopisom od 3. srpnja 2020.g., zaprimljenim pod brojem 711-U-2377-P-170-19/20-04-3 dana 6. srpnja 2020.g., u kojem se navodi da u izvješću Porezne uprave naveden neto iznos od 16.184,62 kn od 17. prosinca 2018.g., neoporezivi dio, predstavlja uplatu na ime dobrovoljnog mirovinskog fonda – III stup, izvršenu temeljem članka 12. stavka 2. Ugovora o pravima i obvezama člana Uprave od 11. listopada 2018.g. te da se u izvješću Porezne uprave naveden iznos od 48.860,18 kn odnosi na obračun primitka u naravi, i to: primitak u naravi – životno osiguranje u iznosu od 37.121,69 kn od 28. veljače 2019.g., samo obračun bez isplate, na temelju članka 8. istog Ugovora, te primitak u naravi – službeni automobil u iznosu od 3.063,09 kn od 28. veljače 2019.g., samo obračun bez isplate, koji su isplaćeni temeljem članka 6. istog Ugovora te članka 4. Pravilnika o dodjeli i korištenju službenih vozila i korištenju privatnih vozila u službene svrhe u HP - Hrvatskoj pošti d.d., dok se preostali iznos od 8.675,40 kn odnosi na obračun primitka u naravi na temelju police osiguranja dodatnog zdravstvenog osiguranja, koja je raskinuta 14. ožujka 2019.g. te pravo iz police nije konzumirano.

 U očitovanju se također navodi i da su dužnosniku isplaćene jednokratne prigodne nagrade: dana 21. prosinca 2017.g. u neto iznosu od 1.000,00 kn, neoporezivo, dana 21. ožujka 2018.g. u neto iznosu od 500,00 kn, neoporezivo, dana 21. svibnja 2018.g. u neto iznosu od 1.000,00 kn, neoporezivo, dana 20. prosinca 2018.g. u neto iznosu od 2.500,00 kn, neoporezivo, dana 21. ožujka 2019.g. u neto iznosu od 500,00 kn, neoporezivo, dana 21. svibnja 2019.g. u neto iznosu od 1.000,00 kn, neoporezivo, dana 21. prosinca 2019.g. u neto iznosu 1.000,00 kn, neoporezivo, te dana 21. prosinca 2019.g. u neto iznosu 2.000,00 kn, neoporezivo.

 Navedene su isplate izvršene na temelju članka 12. Ugovora o pravima i obvezama člana Uprave od 16. listopada 2017.g., odnosno 11. listopada 2018.g. te članka 61. Kolektivnog ugovora za radnike HP-Hrvatske pošte d.d. od 30. prosinca 2016.g. odnosno članka 61. Kolektivnog ugovora za radnike HP-Hrvatske pošte d.d. od 8. prosinca 2017.g., te Odluke broj HP-02/3-034079/18 od 5. prosinca 2018.g. i Odluke broj HP-02/3-045031/19 od 11. prosinca 2019.g.

 Očitovanju trgovačkog društva HP- Hrvatska pošta d.d. prileže Ugovor o pravima i obvezama člana Uprave od 16. listopada 2017.g., koji je dužnosnik Hrvoje Parlov, kao član Uprave, sklopio s navedenim društvom, zastupanim po predsjednici Nadzornog odbora Ivančici Urh, Ugovor o pravima i obvezama člana Uprave od 11. listopada 2018.g., sklopljen među istim ugovornim stranama, Pravilnik o dodjeli i korištenju službenih vozila i korištenju privatnih vozila u službene svrhe u HP – Hrvatskoj pošti d.d., koji je donijela Uprava na sjednici održanoj dana 8. studenoga 2017.g., Izvješće o primicima, porezu na dohodak i prirezu te doprinosima za obvezna osiguranja na dan 28. veljače 2019.g., Kolektivni ugovor za radnike HP Hrvatske pošte d.d., sklopljen dana 30. prosinca 2016.g. između navedenog trgovačkog društva te Hrvatskog sindikata pošte i Republičkog sindikata radnika Hrvatske, Kolektivni ugovor za radnike HP Hrvatske pošte, sklopljen dana 8. prosinca 2017.g., između navedenih ugovornih strana, kojim je na jednak način te u istom iznosu uređena isplata jednokratnih prigodnih nagrada, Odluka koju je donijela Uprava društva dana 5. prosinca 2018.g., a koju je supotpisao i član Uprave dužnosnik Hrvoje Parlov, Odluka koju je donijela Uprava društva dana 11. prosinca 2019.g., te Odluka koju je donijela Uprava društva dana 11. prosinca 2019.g.

Dužnosnik je izvješćima o imovinskom stanju, koja je podnosio Povjerenstvu, navodio da navedenu dužnost obnaša profesionalno uz navođenje podatka o visini plaće za njezino obnašanje.

Člankom 4. stavkom 1. ZSSI/11-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. podstavkom d) ZSSI/11-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

U ovome predmetu Povjerenstvo nije utvrđivalo nalazi li se dužnosnik u sukobu interesa, već je li primitkom novčanih naknada uz plaću za obnašanje javne dužnosti došlo do povrede odredbe članka 7. stavka 1. točke d) ZSSI/11-a.

Naime, dužnosnik koji prima plaću za obnašanje javne dužnosti ne smije istodobno ostvarivati druge primitke, koji ujedno ne predstavljaju naknadu stvarnih troškova obnašanja dužnosti, niti predstavljaju druge jednokratne primitke koji se isplaćuju ako nastupe okolnosti koje su povod za isplatu (primjerice potpora za rođenje djeteta).

Sve druge isplate koje se isplaćuju pored plaće od strane tijela javne vlasti u kojem obnaša dužnost, predstavljaju dodatnu naknadu, zabranjenu člankom 7. stavkom točkom d) ZSSI/11-a.

Dodatne naknade odnose se na prigodne nagrade koje se isplaćuju do propisanog iznosa, kao što su božićnica, uskrsnica, dar za djecu, regres za godišnji odmor te druge jednokratne nagrade, ali i svi drugi primici koje pored plaće ostvaruju dužnosnici za obnašanje javne dužnosti te proizlaze iz obnašanja dužnosti. Navedeno se odnosi i na uplate u mirovinske fondove te uplate s naslova životnog osiguranja, koje su obračunate u korist dužnosnika od strane poslodavca po osnovi radnog odnosa te uplaćene kod ugovorenog mirovinskog fonda, bez obzira što iste uplate nisu izvršene izravno na račun dužnosnika te je konzumiranje prava po njima neizvjesno, jer je odgođeno u budućnost i zavisi o nastupu određene činjenice ili ispunjenju nekog uvjeta.

Uvidom u dokumentaciju utvrđeno je da je Ugovorom o pravima i obvezama člana Uprave HP Hrvatske pošte od 16. listopada 2017. ugovoreno je da član Uprave ima pravo na prigodne nagrade u visini i pod uvjetima utvrđenima internim aktima za radnike društva, te da je pravo na prigodne nagrade, isplatu godišnje nagrade u dobrovoljni mirovinski fond po izboru društva u visini 100% iznosa neto plaće te na ugovaranje osiguranja u korist dužnosnika na vrijeme od pet godina za slučaj smrti i doživljenja uz plaćanje godišnje premiju od 5.000,00 EUR-a u kunskoj protuvrijednosti ugovoreno Ugovorom o pravima i obvezama člana Uprave od 11. listopada 2018.g..

Nadalje, Kolektivnim ugovorima za radnike HP Hrvatske pošte d.d. od 30. prosinca 2016. te od 8. prosinca 2017. ugovorena je za radnike društva koji na dan 1. ožujka 2017. te 1. svibnja 2017., odnosno 1. ožujka 2018. i 1. svibnja 2018. budu u radnom odnosu isplata jednokratne prigodne nagradu u iznosu od 500,00 kn, te su isplate nagrade – godišnjeg dodatka na plaću za 2018. u iznosu od 2.500,00 kn, jednokratne prigodne nagrade u iznosu od 1.000,00 kn u 2019. te nagrade – godišnjeg dodatka na plaću za 2019. u iznosu od 2.000,00 kn bile isplaćivane temeljem odluka Uprave društva u svakoj od tih godina.

Stoga je u ovome slučaju Ugovorom o pravima i obvezama član a Uprave koji je dužnosnik Hrvoje Parlov sklopio s trgovačkim društvom HP- Hrvatska pošta d.d. predviđeno pravo na isplatu drugih primitaka uz plaću za člana Uprave navedenog trgovačkog društva, koji se primici odnose na isplate prigodnih nagrada, uplate u dobrovoljni mirovinski fond, te obračunate primitka životnog osiguranja. Radi se o tipskom i standardiziranom ugovoru kojim su za člana uprave trgovačkih društava ugovorena materijalna prava iz radnog odnosa. Navedeno je pravo predviđeno i Kolektivnim ugovorom za radnike HP Hrvatske pošte d.d.

Odredbe svih podzakonskih akata, općih akata trgovačkih društava, sklopljenih ugovora o radu te pojedinačnih odluka trgovačkih društava ne smiju biti suprotne odredbama ZSSI/11-a u dijelu u kojem je propisana izričita zabrana, jer se radi o aktima niže pravne snage, pa stoga ne mogu poslužiti niti kao pravni temelj za isplatu nedopuštenih primitaka, odnosno dužnosniku nisu mogle biti isplaćene navedene dodatne naknade, neovisno o tome što je to proizlazilo iz odredbi ovih pojedinačnih i općih pravnih akata.

Ovakvo stajalište potvrdio je i Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., kojom tumači da se prigodne nagrade do propisanog iznosa, božićnica, regres za godišnji odmor te drugi neoporezivi primitci ne smatraju plaćomdužnosnika u smislu odredbe članka 4. stavka 1. ZSSI/11-a, već primicima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Također, činjenica da još protiv drugih dužnosnika istog ili drugih trgovačkih društava u većinskom vlasništvu države nisu vođeni postupci utvrđivanja povrede članka 7. stavka 1. točke d) ZSSI/11-a zbog primitka dodatnih naknada, nije od važnosti za odlučivanje u ovome predmetu.

Povjerenstvo je provodilo ovaj postupak temeljem vlastitih saznanja moguće zakonske povrede stečenih po izvršenom uvidu u podatke Porezne uprave, kada su analizirani primici upućivali na mogućnost da je došlo do primitka dodatnih naknada, a konačnom odlučivanju o povredi pristupilo je donošenjem navedene pravomoćne presude kada je zauzeto sudsko stajalište u pogledu nedopuštenosti primitka dodatnih naknada.

Iz očitovanja trgovačkog društva HP- Hrvatska pošta d.d., a što je potvrđeno uvidom u podatke Porezne uprave, utvrđeno je da je dužnosnik Hrvoje Parlov, uz primanje plaće za obnašanje navedene dužnosti istovremeno primao prigodne nagrade te da su ostvarene uplate u dobrovoljni mirovinski fond i obračunato životno osiguranje.

Slijedom navedenog, utvrđeno da je dužnosnik Hrvoje Parlov, član Uprave trgovačkog društva HP- Hrvatska pošta d.d. istovremenim primanjem dodatnih naknada uz primanje plaće za obnašanje navedene dužnosti, i to isplaćenih prigodnih nagrada 21. prosinca 2017.g. u iznosu od 1.000,00 kn, 21. ožujka 2018.g. u iznosu od 500,00 kn, 21. svibnja 2018.g. u iznosu od 1.000,00 kn, 20. prosinca 2018.g. u iznosu od 2.500,00 kn, 21. ožujka 2019.g. u iznosu od 500,00 kn, 21. svibnja 2019.g. u iznosu od 1.000,00 kn, 21. prosinca 2019.g. u iznosu od 1.000,00 kn, 21. prosinca 2019.g. u iznosu od 2.000,00 kn, te uplatom u dobrovoljni mirovinski fond u njegovu korist 17. prosinca 2018.g. iznosa od 16.184,62 kn, te obračunatog životnog osiguranja 28. veljače 2019.g. u iznosu od 37.121,69 kn, počinio povredu članka 7. stavka 1. podstavka d) ZSSI/11-a.

Stoga je Povjerenstvo odlučilo kao pod točkom I. izreke ovog akta.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo veći iznos ostvarenih dodatnih naknada te dulje vremensko razdoblje njihova ostvarivanja.

 Člankom 44. stavkom 1. ZSSI/11-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

 Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir da je dužnosnik dodatne naknade ostvarivao temeljem ugovora sklopljenog s trgovačkim društvom kojeg je smatrao pravnim temeljem za isplatu dodatnih naknada, te da se protiv njega nisu vodili drugi postupci pred Povjerenstvom u kojima bi bilo utvrđeno da je počinio povredu ZSSI/11-a.

 Povjerenstvo stoga smatra da je za povredu ZSSI/11-a utvrđenu u točki I. izreke primjerena sankcija obustava isplate dijela neto plaće u iznosu od 3.000,00 kn, koja će trajati 3 mjeseca te će se izvršiti u 3 uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Hrvoje Parlov, osobnom dostavom
2. Podnositelj prijave
3. Objava na internetskoj stranici Povjerenstva
4. Pismohrana